ቶዮታ ኩባንያ ኢትዮጵያ አራተኛዋ የአፍሪካ መዳረሻው እንደምትሆን አስታወቀ
የቶዮታ ግሩፕ ኩባንያ አካል የሆነው ግዙፉ ቶዮታ ቱሾ ኮርፖሬሽን በመጪዎቹ ጥቂት ዓመታት ውስጥ ኢትዮጵያ ከኬንያ፣ ከናጄሪያና ከደቡብ አፍሪካ በመቀጠል አራተኛዋ መዳረሻው እንደምትሆን አስታወቀ፡፡በዓለም የአውቶሞቲቭ ኢንዱስትሪ ውስጥ ከፍተኛ ሥፍራ የያዘው የቶዮታ ግሩፕ ኩባንያዎች አካል የሆነው ቶዮታ ቱሾ ኮርፖሬሽን፣ ኢትዮጵያ ውስጥ በቆዳ አምራችነት ከተሰማራ ሌላ የጃፓን ኩባንያ ጋር አብሮ መሥራት መጀመሩንም አስታውቋል፡፡የቶዮታ ቱሾ ኮርፖሬሽን ምክትል ፕሬዚዳንትና የጃፓን የኩባንያዎች ሥራ አስፈጻሚዎች ማኅበር ሊቀመንበር ዮሺሂኮ ዮኮይ በቶኪዮ በሚገኘው ጽሕፈት ቤታቸው ለሪፖርተር እንደገለጹት፣ ኢትዮጵያ የኩባንያው መዳረሻ እንድትሆን ከመታጨቷም በላይ ኮርፖሬሽኑ የጃፓን ኢንቨስትሮች ወደ ኢትዮጵያ እንዲመጡ የማግባባት ሥራ ያከናውናል፡፡ከዚህ ጎን ለጎን ግን ሒሮኪ ከተባለውና ልዩ ልዩ የቆዳ ውጤቶች አምራች ከሆነው ኩባንያ ጋር በኢትዮጵያ ጨርቃ ጨርቅ ዘርፍ የጋራ ቢዝነስ ለመጀመር ስምምነት መፈጸሙንም ምክትል ፕሬዚዳንት ዮኮይ ገልጸዋል፡፡ የሒሮኪን የ40 በመቶ የኩባንያ ድርሻ የገዛው ቶዮታ ቱሾ፣ የሒሮኪ ኪባንያ በኢትዮጵያ ሥራ ለማስጀመር እንዲያስችል በማሰብ የ400 ሺሕ ዶላር ገንዘብ ፈሰስ ማድረጉም ተጠቅሷል፡፡ ሒሮኪ በኢትዮጵያ ከፍተኛ የጥራት ደረጃ ያለውን የበግ ቆዳ በመጠቀም፣ ውድ ጫማዎችንና ጌጣጌጦችን በማምረት ወደ ጃፓንና ሌሎች አገሮች የመላክ ዓላማ ያለው ኩባንያ ነው፡፡በኢትዮጵያ የሒሮኪ ፋብሪካ እንዲከፈት ምክንያት ከሆኑት መካከል ዋነኛው ጥራት ያለው ጥሬ ቆዳ እንደ ልብ መገኘቱ ሲሆን፣ ቆዳው በዓለም ከሚገኙ ምርጥ ቆዳዎች ውስጥ የሚመደብ በመሆኑ ጭምር እንደሆነ የፋብሪካው ፕሬዚዳንት ያንጊል ሶንግ ለአገራቸው መገናኛ ብዙኃን ከሰጡት መግለጫ ለመረዳት ተችሏል፡፡በመሆኑም ሒሮኪ በቅርቡ ወደ ተመረቀው መቐለ ኢንዱስትሪ ፓርክ እንደሚገባ፣ በአሁኑ ወቅት ለኢትዮጵያውያን ሠራተኞች በቻይና ፋብሪካ አማካይነት ከጃፓን በመጡ ባለሙያዎች  አገር ውስጥ ሥልጠና እየሰጠ እንደሚገኝ አስታውቋል፡፡እንዲህ ያለውን ፋብሪካ ሥራ ማስጀመር ለኢትዮጵያ የሚሰጠውን ጠቀሜታ ያብራሩት ምክትል ፕሬዚዳንቱ፣ ኢትዮጵያ በቀላል ማኑፋክቸሪንግ ኢንዱስትሪ ላይ ማተኮር እንደሚገባት አሳስበዋል፡፡ ምንም እንኳ ኩባንያቸው በዚህ መስክ ኢትዮጵያ ውስጥ ለመሠማራት የተገደደው በከፍተኛ ኢንዱስትሪዎች ውስጥ ሊሰማራ የሚችል የሠለጠነ የሰው ኃይል ባለመኖሩ እንደሆነ ጠቅሰዋል፡፡ ‹‹እኛ የቀላል ማኑፋክቹሪንግ ዘርፉን የመረጥነው የሰው ኃይል እጥረት ከመኖሩም ባሻገር በሥራ ላይ ደኅንነት፣ በፀጥታ፣ በንፅህናና በመሳሰሉት ጉዳዮች ላይ ሥጋት ስላለን ነው፤›› ሲሉ ዮኮይ ለሪፖርተር ገልጸዋል፡፡ምንም እንኳ ከማሪታይምና ከጂኦግራፊያዊ ቀረቤታና ከሕዝብ ብዛት አኳያ ኢትዮጵያ ለጃፓን ኩባንያዎች ተፈላጊ አገር መሆኗን ቢገልጹም፣ አብዛኛው ጃፓናዊ ስለኢትዮጵያ የሚያውቀው ቢኖር ከ50 ዓመታት በፊት ሻምበል አበበ ቢቂላ በቶኪዮ ማራቶን በማሸነፉ ነው፡፡ በመሆኑም የኢትዮጵያ መንግሥትም ሆነ ሌሎች የአፍሪካ አገሮች ራሳቸውን ለጃፓን ማስተዋወቅ ይጠበቅባቸዋል ብለዋል፡፡በመጪው መስከረም ወር ኢትዮጵያን የመጎብኘት ዕቅድ እንዳላቸው ያስታወቁት ዮኮይ፣ የሚመጡበት ዋናው ምክንያት ኢትዮጵያ ለቶዮታ ኩባንያ የሚስማማ ነገር እንዳላት ለማየት እንደሆነ ተናግረዋል፡፡ ከኢትዮጵያ በተጨማሪ በሩዋንዳ የኢንፎርሜሽን ቴክኖሎጂ መስክ ላይ ስላለው ተስማሚ የኢንቨስትመንት ሁኔታ ለመረዳት እንደሚጓዙም ጠቅሰዋል፡፡ምንም እንኳ ቶዮታ ሞተር ኮርፖሬሽን በቶዮታ ግሩፕ ውስጥ የ21.7 በመቶ ድርሻ ቢኖረውም፣ በብዙኃኑ ኢትዮጵያውያን ዘንድ የሚታሰበው ቶዮታ በአብዛኛው በመኪና አምራችነቱ ነው፡፡ ቶዮታ ቱሾ የ70 ቢሊዮን ዶላር ዓመታዊ ሽያጭ ያለው ግዙፍ ኩባንያ ሲሆን፣ በአብዛኛው በሽያጭ ዘርፍ ውስጥ የተሠማራ ኩባንያ ነው፡፡ ከአውቶሞቲቭ ባሻገር በጤና መጠበቂያ፣ በኬሚካል ዕቃዎች፣ በልዩ ልዩ አገልግሎቶች፣ በኢነርጂና በመሠረተ ልማት አውታሮች መስክ በመሠማራት ለዓመታት ሲንቀሳቀስ የቆየ አንጋፋ ኩባንያ ነው፡፡የቢክ እስክሪብቶ አምራች የሆነው ቶዮታ ቱሾ፣ ከሃይኒከን ጋር በመሆን የቢራና የለስላሳ መጠጦችንም ያመርታል፡፡ በአፍሪካ በኮትዲቯርና በዲሞክራቲክ ኮንጎ ይህንኑ ሥራ በማከናወን ላይ ይገኛል፡፡ የጃፓን የውጭ ንግድ ድርጅት (ጄትሮ) ባደረገው የዳሰሳ ጥናት መሠረት፣ በርካታ የጃፓን ኩባንያዎች እንደ ቶዮታ ሁሉ ኢትዮጵያን ከኬንያ፣ ከናይጄሪያ እንዲሁም ከደቡብ አፍሪካ በመቀጠል አራተኛዋ መዳረሻቸው እንድትሆን ፍላጎት ማሳየታቸው ታውቋል፡፡